Samlet sejr i Tour de France, etapesejr i første udgave af kvindernes Tour og adskillige etapesejre i Touren og Vuelta a España. De danske cykelryttere har vist sig ualmindeligt flot frem i denne cykelsæson. Faktisk så flot, at årets Tour-vinder, Jonas Vingegaard, og den samlede vinder af Tour of Scandinavia, Cecilie Uttrup Ludwig, er i spil til at vinde prisen som årets cykelrytter, der uddeles af magasinet Veló og avisen L'Equipe. Det skriver mediet VeloNews. For første gang i prisens 30-årige historie har arrangørerne valgt at oprette en separat pris til den bedste kvindelige rytter. Riis var tæt på Ingen dansker har tidligere vundet prisen. Bjarne Riis har indtil videre været tættest på efter Tour-triumfen i 1996, hvor han sluttede på andenpladsen bag belgieren Johan Museeuw. Sidste år udmøntede Kasper Asgreens sejre i Flandern Rundt og E3 Saxo Bank Classic sig også til en plads blandt de 12 nominerede. De to danske ryttere ligger, ikke så overraskende, side om side med verdens allerbedste ryttere på listen over de nominerede til den prestigefyldte pris. De nominerede på herresiden: Remco Evenepoel Filippo Ganna Jai Hindley Fabio Jakobsen Harrie Lavreysen Tadej Pogačar Primož Roglič Geraint Thomas Wout van Aert Dylan van Baarle Mathieu van der Poel Jonas Vingegaard De nominerede på kvindesiden: Elisa Balsamo Marta Cavalli Audrey Cordon-Ragot Pauline Ferrand-Prevot Mathilde Gros Lotte Kopecky Juliette Labous Elisa Longo Borghini Ashleigh Moolman-Pasio Cecilie Uttrup Ludwig Annemiek van Vleuten Demi Vollering Marianne Vos Lorena Wiebes Tadej Pogačar vandt prisen sidste år, hvor han blandt andet vandt Tour de France og monumenterne Liège-Bastogne-Liège og Lombardiet Rundt. Det er en jury bestående af internationale cykeljournalister, der bestemmer vinderen af prisen, der bliver uddelt i november.

Opsummering:
Ingen dansker har tidligere vundet Velo d’Or – prisen som årets cykelrytter.